
A működésimmanenciától az új filológiáig

Kulcsszavak: működésimmanencia; lét(mód); kritikosz; ünnep; filosz
A posztkritikai irodalomelmélet-írás lehetőségeit kutatva, arra teszek kísérletet, hogy
Graham Harman nyomán ontológiai keretben továbbgondoljam Berszán István
működésimmanenciáról alkotott fogalmát. Alapvető felismeréseim között szerepel, hogy (1) a
működésimmanens szemlélet eleve eldönti az artisztikus objektumok létmódját annak a
specifikus környezetnek a működésszerveződése alapján, amelyen az adott objektum fellép;
illetve hogy (2) ezen döntés egy markáns kritikai pozícióval van szoros összefüggésben. A
működésimmanencia szerint a műalkotás úgy van, ahogyan a Max Black-i értelemben vett
egzisztenciális állítás kijelenti, hogy van. Innen pedig nincs – és nem is lehet – semmiféle
további, hitelt érdemlő állítás: az egzisztenciális állítás vonatkozásában a műalkotás az a létező,
amely sosem a környező működésszerveződéshez képesti valószerűtlenségében áll, hanem
amely csakis működésszerveződő teljesítményében válhat a kutatás tárgyává. Vagyis a
működésimmanens szemléletből származó, nemegyszer intranzigens kritika értelmében a
környező működésszerveződés vonatkozásában értett műlét mint műlétmód maradéktalanul
szimmetrikus a mű létével. Egy ilyetén szimmetria tételezése pedig olyan kritikai
apparátusokat alakít ki, amelyek a lehetőségfeltételek és a kondicionáltságok biztos
ismerőiként operálnak; amelyek kizárólag a környező működésszerveződésen belüli
megképzettségnek és megképződésnek tulajdonítanak hitelt; amelyek mindenkor készek
„leleplezni” bármely objektum „cinkosságát” a létmód-meghatározó modalitásokkal – amelyek
tehát egyszóval stabil és átfogó kritikai tudás birtokában vannak. Ezért nem tűnik számomra
elrugaszkodottnak azt állítani, hogy hamarabb hatja át a művészettel – szűkebben: az
irodalommal – szembeni szakmai magatartásunkat a κριτικός-i, mint a φίλος-i érzület.
Javaslatom a működésimmanencia ezen foglalatszerű öntételezését kívánja ellensúlyozni a
műlét és a műlétmód közötti lehetséges aszimmetria felmutatásával, ezáltal pedig a φίλος-i
magatartás mint a műalkotás létének kritikai tudássá vissza-nem-bomló hívásában való benne
tartózkodás bevezetésével. Érvelésem szerint a κριτικός-i alaphangoltság fogalmisága nincs arra hangolva, hogy elmondhassuk, miért szeretjük a
műalkotásokat, és hogy miért érintenek meg úgy bennünket, ahogy megérintenek.



